Traagiline päev liikluses: Tallinnas sai üle tee jooksnud laps autolt löögi, Võrumaal sõitis joobes juht teelt välja vastu puud(2)
Eile kella 6.09 ajal toimus liiklusõnnetus Tallinnas Sõpruse puiestee ja Linnu tee ristmikul, kus esialgsetel andmetel sõiduautot Opel Zafira, juhtinud 64-aastane mees ei andnud teed peateel liikunud sõiduautole Skoda Octavia, mida juhtis 23-aastane mees. Mõlemad juhid toimetati Põhja-Eesti Regionaalhaiglasse.
Kella 7.18 ajal toimus liiklusõnnetus Tallinnas Sõpruse puiestee ja Koskla tänava ristmikul, kus esialgsetel andmetel sõiduautot Opel Astra juhtinud 24-aastane mees sooritas vasakpööret selleks keelatud kohas ja ei andnud teed jalgrattaga vastu liikunud 26-aastasele mehele. Jalgrattur pidurdas otsasõidu vältimiseks järsult ja kukkus. Jalgrattur toimetati Põhja-Eesti Regionaalhaiglasse. Liiklusõnnetuse täpsemad asjaolud on selgitamisel.
Kella 14.15 ajal toimus liiklusõnnetus Tallinnas Linnamäe tee 10 juures, kus esialgsetel andmetel jooksis 31-aastase mehe juhitud sõiduautole BMW 520D kõnniteelt ette 7-aastane poiss ja sai sõidukilt löögi. Laps jooksis sõiduteele parkivate sõidukite varjust selleks mitte ettenähtud kohas. Laps toimetati Tallinna Lastehaiglasse.
Kella 17.30 paiku toimus liiklusõnnetus Võrumaal Lasva vallas Kääpa-Obinitsa-Võmmorski maantee 2. kilomeetril, kus sõiduauto Škoda Felicia kaotas lauges vasakkurvis juhitavuse ja sõitis teelt välja vastu puud. Kiirabi toimetas sündmuskohalt Võru haiglasse sõidukis viibinud kaks 49-aastast meest. Mõlemad mehed olid alkoholijoobe tunnustega ning auto juhtimist omaks ei võtnud. Liiklusõnnetuse täpsemad asjaolud on selgitamisel.
Kella 14.42 paiku toimus liiklusõnnetus Tartumaal Rõngu vallas Raigaste külas Jõhvi-Tartu-Valga mnt 177. kilomeetril, kus 47-aastane mees sõitis sõiduautoga Volvo v70 paremale poole teelt välja põllule. Sündmuskohalt toimetati Tartu Ülikooli Kliinikumi sõidukis viibinud 54-aastane naine. Õnnetuse täpsemad asjaolud välja selgitamisel.
Kella 16.44 paiku toimus liiklusõnnetus Tartus Staadioni tänav 17 juures oleval ülekäigurajal, kus 33-aastane naine alustas sõiduautoga VOLVO XC90 parklast väljasõitu selleks mitte ette nähtud kohas ja sõitis otsa 51-aastasele naisele. Jalakäija toimetati Tartu Ülikooli Kliinikumi.
Kella 18.50 paiku toimus liiklusõnnetus Tallinnas Narva maantee ja Kreutzwaldi tänava ristmikul, kus bussile Volvo B9S keeras ette sõiduauto ning bussijuht pidurdas järsult mille tagajärjel kukkus bussis viibinud 57-aatane naine. Reisija toimetati Ida-Tallinna Keskhaiglasse.